Christine Ahn

Christine Ahn (Hego Korea, XX. mendea) bakearen aldeko aktibista eta idazle hegokorear eta estatubatuarra da, Women Cross DMZ, Ipar eta Hego Korearen arteko gatazka amaitzearen alde dagoen emakumeen mundu mailako mugimenduaren sortzailea, eta Korea Policy Instituteren (KPI) sortzaileetako bat.

 Ibilbidea 
Ahn Hego Korean jaio zen eta 3 urte zituela Estatu Batuetara emigratu zuen. Hamar anai-arrebetatik txikiena da (bederatzi emakume), eta bere amarekin emakumeak gizartean duen zereginaz ohartu zen. Amak heziketarik ez izan arren eta gerra eta diktadura batetik igaro arren, familiari eusten zion eta lotuta mantentzen zuen.

Georgetowngo Unibertsitateko Nazioarteko Politikako Masterra eta Kaliforniako Unibertsitateko Baratzezaintza Ekologikoko titulua ditu, eta Michigango Unibertsitateko ikerketa-beka bat jaso zuen Koreako eremu desmilitarizatuan (DMZ) bakea eraikitzeko borrokan ari diren Ipar eta Hego Koreako emakumeen ahaleginak aztertzeko.

2005ean, Korea Policy Institute (KPI) institutuaren sortzaileetako bat izan zen Ahn, korear-estatubatuarrek sortutako institutu hezitzaile-akademikoa. Ia hamarkada bat geroago, 2014an, Women Cross DMZren sortzaileetako bat ere izan zen. Emakumeen mundu mailako mugimendu horrek Ipar eta Hego Korearen arteko gatazka amaitzearen alde egiten du, familia bateratzearen alde eta bakea eraikitzeko emakumeen lidergoa bermatzearen alde.

 Women Cross DMZ 
2015eko maiatzaren 24an, bakearen aldeko 30 emakume ekintzailek, besteak beste, Gloria Steinem kazetari feministak eta Bakearen Nobel Saria irabazi zuten bi emakumek, Mairead Maguirek (Ipar Irlandakoa) eta Liberiako Leymah Gboweek, eremu desmilitarizatua gurutzatu zuten, Ipar Koreatik Hego Koreara joanez, Koreako gatazkari amaiera formala emango zion eta penintsula bateratuko zuen itun bat eskatzeko. 

Bi urte geroago, 2017an, Women Cross DMZ kanpainaren nazioarteko koordinatzailea zen Ahnek ezin izan zuen Hego Korean sartu. Hego Koreako Justizia Ministerioaren arabera, bere presentziak interes nazionalei eta segurtasun publikoari kalte egin diezaieke. The New York Times egunkarian egindako elkarrizketa batean, Ahnek adierazi zuen uste zuela Park Geun-hye presidenteak Hego Korean zerrenda beltz batean sartu zuela, kanpainaren antolakuntzan parte hartu zuelako.

 Aintzatespenak 
OMB Watchek bere Meritu Batzordean sartu du Ahn, interes publikoko goranzko izar gisa, eta Agape Fundazioak eta Wallace Alexander Gerbode Fundazioak bakearen aldeko aktibismoagatik aitortu dute.

 Erreferentziak 

 Kanpo estekak 

 Women Cross DZM-ren web orria

Kategoria:Emakume aktibistak
Kategoria:Giza eskubideen aldeko emakumeak
Kategoria:Hegokorearrak